**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.12.2017, ora 08.00 – 13.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.12.2017, ora 07.00**

**RÂURI**

**Debitele au fost în general în creștere** datorită efectului combinat al precipitațiilor slabe căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, Trotuș, bazinele superioare și mijlocii ale Someșului, Mureșului, bazinele superioare ale Bistriței și Moldovei, în scădere pe râurile din bazinele mijlocii și inferioare ale Jiului, Argeșului, Ialomiței, bazinele inferioare ale Oltului, Prahovei, cursurile inferioare ale Someșului, Mureșului, cursul superior al Prutului și relativ staționare pe celelalte râuri.

Creșteri de niveluri și debite datorită cedării apei din stratul de zăpadă s-au mai înregistrat și pe unele râuri mici din zonele montane din centrul și estul țării.

Din ultimele date primite, se situează peste:

- **COTELE DE ATENȚIE** râul Tur la staţiile hidrometrice: Călinești Oaș (350+33)-jud. SM și Turulung (360+2)-jud. SM (sector îndiguit);

- **COTA DE INUNDAŢIE** râul Tur la staţia hidrometrică Micula (310+21)-jud. SM.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice Vișeu, Iza, Tur, Someş, Crişuri, Mureş (exceptând unii afluenţi ai cursului său inferior), Ialomiţa, Buzău, Putna, Rm. Sărat, Trotuș, Bistrița, Moldova, Suceava, bazinul superior al Barcăului și bazinul inferior al Argeșului și mai mici (10-30% din normalele lunare) pe râurile din bazinul hidrografic al Bârladului.

Formaţiunile de gheaţă (gheaţă la maluri) prezente în bazinele superioare ale Oltului, Bistriţei, Moldovei și Buzăului au fost în restrângere, diminuare și eliminare.

**Debitele vor fi, în general, în creștere** datorită efectului combinat al precipitațiilor prevăzute, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, bazinele superioare ale Jiului, Argeșului, Ialomiței, Buzăului, Putnei, Rm. Sărat, Sucevei, bazinele superioare și mijlocii ale Oltului, Trotușului, Bistriței, Moldovei și relativ staționare pe celelalte râuri.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de niveluri cu posibile depăşiri ale **COTELOR DE ATENŢIE** pe unele râuri din Maramureş şi Crişana datorită precipitaţiilor mai însemnate cantitativ prevăzute, cedării apei din stratul de zăpadă şi propagării, în special pe râurile din bazinul hidrografic Tur, bazinele superioare ale Vișeului, Izei și Crișului Negru.

Formaţiunile de gheaţă (gheaţă la maluri) vor fi în restrângere, diminuare și eliminare.

**DUNĂRE**

**Debitul la intrarea în ţară (secţiunea Baziaş) în intervalul 12.12 – 13.12.2017 a fost în scădere, având valoarea de 5300 m3/s**, peste media lunii decembrie (5200 m3/s).

În aval de Porţile de Fier debitele au fost în scădere la Gruia şi pe sectorul Corabia – Tulcea şi relativ staţionare pe sectorul Calafat – Bechet.

**Debitul la intrarea în ţară (secţiunea Baziaş) va fi în scădere (5200 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 12.12.2017, ora 08.00 – 13.12.2017, ora 06.00**

**ÎN ŢARĂ**

Vremea a fost deosebit de caldă în cea mai mare parte a țării, exceptând zone restrânse din Transilvania și Moldova, unde în condiții de ceață persistentă sau nebulozitate joasă, valorile termice au fost apropiate de cele multianuale. Temperaturile maxime s-au încadrat între 1 grad la Toplița și Joseni și 18 grade la Lugoj, Vărădia de Mureș, Holod și Gurahonț. Cerul a fost temporar noros în regiunile intracarpatice și variabil spre mai mult senin, în rest. Vântul a prezentat intensificări la munte cu viteze, în special pe creste, de peste 80...90 km/h, viscolind sau spulberând zăpada, dar și în vestul țării, unde rafalele au depășit izolat 70...80 km/h. Stratul de zăpadă s-a menținut în zona montană, unde măsura la ora 20.00, în platformele stațiilor meteorologice, până la 105 cm (Bâlea Lac), și izolat în Transilvania, până la 4 cm. La ora 06 temperatura aerului avea valori cuprinse între -6 grade la Întorsura Buzăului și Brașov și 14 grade la Oravița.

***Observație:*** *începând de ieri de la ora 06 au fost în vigoare 9 atenționări cod galben privind fenomene meteorologice periculoase imediate, 6 emise de SRPV Sibiu, 2 de SRPV Timișoara și 1 de SRPV Cluj.*

**LA BUCUREŞTI**

Vremea a fost în continuare frumoasă și s-a încălzit, devenind deosebit de caldă pentru această perioadă. Temperatura maximă a fost de 13 grade la toate stațiile meteorologice. Cerul a fost variabil, iar vântul a suflat slab până la moderat. La ora 06 temperatura aerului era de 3 grade la stația meteo Băneasa și 5 grade la Afumați și Filaret.

**3. Prognoza meteorologică în intervalul 13.12.2017, ora 08.00 – 14.12.2017, ora 08.00**

**ÎN ŢARĂ**

Vremea se va menține mai caldă decât în mod obișnuit la această dată, chiar deosebit de caldă în sud și sud-est. Maximele se vor încadra, în general, între 6 și 16 grade, iar minimele se vor situa între -1 și 7 grade. Vor fi înnorări și ploi, în cursul zilei în Banat, Crișana, Maramureș, cea mai mare parte a Transilvaniei, iar începând de seara, acestea se vor extinde și în restul teritoriului. Izolat, în zona Carpaților Occidentali și nordul Carpaților Orientali, cantitățile de apă pot depăși 10...15 l/mp. La munte, la altitudini mari și în special în nordul Carpaților Orientali, ploile se vor transforma trecător în lapoviță și ninsoare. Vântul va sufla slab și moderat, cu unele intensificări pe crestele montane. În zonele joase de relief, mai ales dimineața, pe arii restrânse, va fi ceață.

**LA BUCUREŞTI**

Vremea va fi, în continuare, mult mai caldă decât în mod obișnuit la această dată. Cerul va fi variabil în cursul zilei, apoi se va înnora și temporar, mai ales în a doua parte a nopții, va ploua slab. Vântul va sufla slab și moderat. Temperatura maximă va fi de 14...15 grade, iar cea minimă se va situa în jurul valorii de 6 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 12 decembrie 2017 ora 20 – 13 decembrie 2017 ora 20.00**

**Starea stratului de zăpadă în data de 12.12.2017, ora 14.00**

În ultimele 24 de ore vremea a fost în general frumoasă şi caldă pentru acestă perioadă. Cerul a fost variabil, iar vântul a suflat slab şi moderat cu intensificări temporare de peste 70-80 km/h, îndeosebi în cursul nopţii şi prima parte a zilei. Trecător s-a semnalat ceaţă. Grosimea stratului de zăpadă a scăzut cu până la 5 cm la Bâlea-Lac astfel că azi, la ora 14.00 acesta măsura: 105 cm la Bâlea-Lac, 95 cm la Vârful Omu, 16 cm la Sinaia, 12 cm la Fundata şi 11 cm la Predeal.

**Evoluţia vremii în intervalul 12.12.2016 ora 20 – 13.12.2017 ora 20.00:**

Vremea va fi caldă pentru această perioadă. Cerul va fi variabil, temporar noros în cursul zilei de mâine. Pe arii restrâse în ultimele ore ale intervalului, se vor semnala precipitaţii mixte, predominant ploi la altitudini mai joase şi sub formă de lapoviţă şi ninsoare pe creste. Vântul va sufla slab şi moderat cu intensificări temporare în zona înaltă.

**Peste 1800 m:** temperaturi minime: -3 la 1 gr.C; temperaturi maxime: 0 la 3 gr.C;

**Sub 1800 m:** temperaturi minime: 1 la 4 gr.C; temperaturi maxime: 3 la 7 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC MARE (4)**

Insolaţia şi tempraturile ridicate au determinat topirea şi umezirea stratului, mai ales la suprafaţă dar şi în profunzime. La altitudini de peste 2200 metri, unde valorile termice nocturne vor fi negative, se for forma cruste de gheaţă la suprafaţa stratului. În cursul zilei de mâine, stratul va continua să se diminueze. Riscul declanşării de avalanşe spontane de topire va fi **mare** începând din orele amiezii, în special pe versanţii însoriţi.

**La altitudini mai mici de 1800 m: RISC MODERAT (2)**

Insolaţia şi vremea deosebit de caldă pentru această perioadă au favorizat topirea zăpezii şi umezirea în profunzime a stratului care acum este relativ stabilizat. În condiţiile în care şi temperaturile minime se vor menţine pozitive, stratul va continua să se topească accelerat. Pe pantele înclinate şi în zonele cu depozite mari de zăpadă, există un risc moderat declanşării spontane de curgeri sau avalanşe de topire.

1. ***CALITATEA APELOR***

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 11.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M.-C.J. Constanţa şi A.P.M. Constanţa** informează despre producerea unei poluări accidentale cu produs petrolier a solului, în data de 12.12.2017, la ora 09.30, în zona localităţii Mircea Vodă, judeţul Constanţa, ca urmare a unei avarii la conducta Constanţa-Bărăganu ce aparţine SC Conpet SA. A fost afectată o suprafaţă de circa 40 mp de teren arabil. S-a oprit pomparea şi s-a intervenit pentru remedierea avariei la conductă.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.12.2017-12.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE